PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Pēdējā gada laikā gāzes piegāde no Krievijas vairākkārt ir bijusi traucēta, ko var izskaidrot tikai ar apzinātu mēģinājumu izmantot enerģiju kā politisku ieroci. Krievija jau daudzus gadus ir bijusi ES galvenā gāzes piegādātāja. Pagājušajā gadā Krievija Eiropas Savienībai piegādāja vairāk nekā 40 % no piegādātās gāzes kopapjoma. Kopš kara sākuma gāzes piegāde ir pastāvīgi samazinājusies. No Krievijas pa cauruļvadiem saņemtās gāzes apjoms ir mazāks par 30 % no iepriekšējo gadu vidējā rādītāja. 12 dalībvalstis ir aktivizējušas pirmo vai otro krīzes līmeni saskaņā ar kopējo ES klasifikāciju. Šis piegādes satricinājums jau ir būtiski ietekmējis gāzes cenu, elektroenerģijas cenu, inflāciju, vispārējo ES finanšu un makroekonomisko stabilitāti un visus iedzīvotājus.

Nav iemesla uzskatīt, ka šī gāzes piegādes situācija beigs pasliktināties. Pašlaik pastāv reāla iespēja, ka Krievijas gāzes piegāde Eiropas Savienībai jebkurā brīdī var tikt vispār pārtraukta uz ilgu laiku. Tai jābūt gatavai šādam notikumu pavērsienam un jāveic preventīvas darbības, lai mazinātu iespējamo lielo piegādes traucējumu ietekmi.

ES pēdējo 10 gadu laikā ir veltījusi pastāvīgus centienus, lai uzlabotu vispārējo piegādes drošības situāciju Savienībā, jo īpaši, attīstot infrastruktūru, lai palielinātu diversifikāciju, kā arī stiprinot gāzes piegādes drošības sistēmu. Lai gan pašreizējā sistēma ir izstrādāta tā, lai varētu reaģēt uz īstermiņa traucējumiem un ekstrēmiem laikapstākļu notikumiem, kas tai ir arī sekmīgi izdevies, tā joprojām nav piemērota, lai tiktu galā ar ļoti neskaidrām piegādes perspektīvām un lieliem un ilgstošiem piegāžu samazinājumiem.

Reaģējot uz šoziem gaidāmo paaugstināto risku, ES pēdējos mēnešos ir ievērojami pastiprinājusi savu tūlītējo gatavību šādiem lieliem piegādes traucējumiem — tā ir pilnībā izmantojusi iespējas, ko sniedz pašreizējais tiesiskais regulējums, ir ieviesusi pasākumus, lai stimulētu krātuvju uzpildi, izveidojusi ES Enerģētikas platformu gāzes piegāžu dažādošanas atbalstam un 2022. gada 18. maija plānā REPowerEU paziņojusi par mērķi pēc iespējas drīzāk izbeigt atkarību no Krievijas fosilā kurināmā. Eiropas Parlaments 2022. gada 7. aprīļa rezolūcijā aicināja iesniegt plānu par to, kā arī turpmāk nodrošināt Savienības energoapgādes drošību īstermiņā. Pēc tam ES valstu un valdību vadītāji Eiropadomē 2022. gada 31. maijā un 23. jūnijā lūdza steidzami uzlabot gatavību iespējamiem lieliem piegādes traucējumiem, lai nodrošinātu energoapgādi par pieņemamām cenām.

Ņemot vērā iespējamus turpmākus piegādes samazinājumus no Krievijas puses un pamatojoties uz to, ka ES ir kopīgi jārisina šīs jaunās problēmas, būtiska ir turpmāka gāzes pieprasījuma samazināšana, lai izvairītos no tālejošām negatīvām sekām iedzīvotājiem un ES ekonomikai. Ar ierosināto regulu tiek izveidots uzlabots koordinācijas satvars valstu gāzes pieprasījuma samazināšanas pasākumiem. Ar to arī ievieš iespēju Komisijai izsludināt jaunu Savienības krīzes līmeni, proti, “Savienības trauksmi”, kas iedarbina obligātu pienākumu samazināt pieprasījumu visā Savienībā un kā mērķis ir nosargāt gāzes piegādes drošību. Visu dalībvalstu apņemšanās samazināt gāzes pieprasījumu, izmantojot pašu izvēlētus pasākumus, ja piegādes situācija turpina pasliktināties, kā rezultātā tiek izsludināta Savienības trauksme, ir būtiska, lai novērstu lielo ekonomisko kaitējumu, ko rada turpmāki piegādes traucējumi. Kopīgi un labi koordinēti pieprasījuma samazinājumi var ievērojami samazināt risku, ka liela piegādes traucējuma gadījumā saruktu darbības apjoms nozarēs, kas ir būtiskas ES piegādes ķēdēm un ES konkurētspējai. Kā izklāstīts 2022. gada 20. jūlija paziņojumā “Taupīsim gāzi, lai ziemā nepietrūkst” (Save Gas for a Safe Winter), iedzīvotājiem un rūpniecības nozarei būs daudz lētāk rīkoties tagad, lai samazinātu pieprasījumu, nekā vēlāk saskarties ar nekoordinētiem ierobežojumiem.

Nosakot nepieciešamo pieprasījuma samazinājuma apjomu, kas samazinās piegādes traucējumu ietekmi, bet nenovērsīs visu negatīvo ietekmi, būtu jāņem vērā gāzes pieprasījuma apjoms, kas varētu būt apdraudēts, ja Krievijas gāzes piegādes tiktu pārtrauktas pilnībā. Šo apjomu var sadalīt starp visām dalībvalstīm, pamatojoties uz salīdzinājumu ar to vidējo patēriņu pēdējos piecos gados.

Lai izvairītos no būtiskiem iekšējā tirgus izkropļojumiem, kas varētu rasties, ja dalībvalstis uz iespējamiem turpmākiem Krievijas piegādes traucējumiem reaģētu nekoordinēti, ir ļoti svarīgi, lai visas dalībvalstis rīkotos kopīgi un solidāri pēc iespējas ātrāk. Lai gan dažas dalībvalstis var būt vairāk pakļautas Krievijas piegāžu traucējumu sekām, tie negatīvi ietekmēs visas dalībvalstis un visas dalībvalstis var palīdzēt ierobežot šādu traucējumu radīto ekonomisko kaitējumu. Tāpēc šis priekšlikums atspoguļo solidaritātes principu enerģētikas jomā, ko Tiesa nesen apstiprināja kā ES tiesību pamatprincipu. Dalībvalstīm, kas dara visu iespējamo, lai tiktu galā ar gāzes nepietiekamību savā teritorijā, vajadzētu būt tiesīgām pilnībā gūt labumu no savu kaimiņvalstu solidaritātes enerģētikas jomā.

Tomēr, tā kā dažas dalībvalstis nespēj atbrīvot lielus cauruļvadu gāzes apjomus par labu Savienībai savas īpašās ģeogrāfiskās vai fiziskās situācijas dēļ, piemēram, tāpēc, ka tās nav ar cauruļvadiem savienotas ar citām dalībvalstīm vai šādu savienojumu ir maz, priekšlikumā ir paredzēta iespēja minētajām dalībvalstīm pieteikties sava obligātā pieprasījuma samazināšanas pienākuma ierobežošanai.

•Saskanība ar spēkā esošajiem noteikumiem konkrētajā politikas jomā

Ierosinātajā instrumentā ir noteikti pagaidu, samērīgi un ārkārtas pasākumi. Tas papildina spēkā esošās attiecīgās ES iniciatīvas un tiesību aktus, kas nodrošina, ka iedzīvotāji var baudīt drošu gāzes piegādi un lietotāji ir aizsargāti pret lieliem piegādes traucējumiem.

Tas loģiski izriet no jau pastāvošajām iniciatīvām, piemēram, REPowerEU, ūdeņraža un gāzes tirgus dekarbonizācijas tiesību aktu kopuma priekšlikumiem un iniciatīvas “Taupīsim gāzi, lai ziemā nepietrūkst”. Ierosinātā iniciatīva pilnībā papildina ES tiesību aktus par gāzes piegādes drošību, ar kuriem jau ir izveidots visaptverošs noteikumu kopums, lai labāk aizsargātu iedzīvotājus un uzņēmumus pret piegādes pārtraukumiem. Ar Regulu (ES) 2017/1938 cita starpā tika ieviesti ārkārtas rīcības plāni, saskaņā ar kuriem dalībvalstīm ir jāsagatavojas dažādiem krīzes līmeņiem un jāplāno pasākumi, ko var veikt valsts trauksmes gadījumā. Ir ieviesti arī solidaritātes mehānismi, kas nodrošina, ka dalībvalstis sadarbojas pāri robežām, lai nodrošinātu, ka piegādes traucējumu gadījumā enerģija tiek piegādāta tiem reģiona lietotājiem, kuriem tā visvairāk vajadzīga. Komisijas priekšlikumā par ūdeņraža un gāzes tirgus dekarbonizācijas tiesību aktu kopumu ir iekļauti turpmāki pasākumi, lai uzlabotu gatavību piegādes traucējumiem.

Pēc Krievijas iebrukuma Ukrainā ES ir izstrādājusi plānu REPowerEU, lai pēc iespējas drīzāk, vēlākais līdz 2027. gadam, izbeigtu ES atkarību no Krievijas fosilā kurināmā. Lai to panāktu, plānā REPowerEU ir izklāstīti pasākumi, kas saistīti ar enerģijas ietaupījumiem un energoefektivitāti, un ierosināts paātrināt tīras enerģijas ieviešanu, lai aizstātu fosilo kurināmo mājokļos, rūpniecībā un elektroenerģijas ražošanā. Tādējādi ierosinātā iniciatīva balstās uz instrumentiem, kas jau ir ES rīcībā, un pilnībā atbilst plānā REPowerEU noteiktajiem mērķiem.

Komisijas priekšlikumos par ūdeņraža un gāzes tirgus dekarbonizācijas tiesību aktu kopumu ir iekļauti turpmāki pasākumi, kuru mērķis ir uzlabot gatavību piegādes traucējumiem, jo īpaši, pārskatot Regulu (ES) 2017/1938. Turklāt ar nesen pieņemto Uzglabāšanas regulu (ES) 2022/1032 tika ieviesti uzglabāšanas pienākumi, reaģējot uz Krievijas iebrukumu Ukrainā, kura gadījumā piegādes nepietiekamības un strauja cenu kāpuma cēlonis var būt ne tikai infrastruktūras darbības traucējumi vai ekstremāli laikapstākļi, bet arī ģeopolitiskas pārmaiņas, kas saistītas ar vairāk ieilgušiem vai pēkšņiem piegādes traucējumiem. Regulā (ES) 2022/1032 noteiktie krātuvju piepildīšanas pienākumi palīdzēs nodrošināt gāzes piegādes drošību 2022.–2023. gada ziemā.

Tomēr spēkā esošie gāzes piegādes drošības noteikumi nav pilnībā pielāgoti tāda veida un apmēra piegādes drošības problēmām, ar kādām mēs pašlaik saskaramies un kurām jābūt uzreiz gataviem, lai izvairītos no nopietnām ekonomiskām un sociālām sekām, ko rada lieli piegādes traucējumi. Tāpēc 2022. gada 31. maijā un 23. jūnijā Eiropadome savos secinājumos aicināja steidzami sagatavoties turpmākiem gāzes piegādes traucējumiem un jo īpaši nodrošināt ciešāku koordināciju ar dalībvalstīm un starp tām.

Paziņojumā “Taupīsim gāzi, lai ziemā nepietrūkst”, kas pieņemts 2022. gada 20. jūlijā, ir izklāstīti instrumenti, kas Eiropai jau ir pieejami koordinētai pieprasījuma samazināšanai, un kas vēl ir jādara, lai Eiropa būtu gatava pilnīgai vai daļējai piegādes pārtraukšanai. Ierosinātā iniciatīva ir atbilde uz palielināto risku, ko rada Krievijas karš pret Ukrainu, un tā pilnībā papildina spēkā esošos piegādes drošības noteikumus. Tajā izklāstīti jauni noteikumi koordinētai pieprasījuma samazināšanai un ieviesta jauna Savienības trauksme. Lai gan Komisijai jau ir iespēja izsludināt ārkārtas situāciju Savienības līmenī, pašlaik saskaņā ar spēkā esošajiem tiesību aktiem nav iespējams izsludināt trauksmi Savienības līmenī. Tomēr pašreizējā situācija liecina, ka šāda trauksme var noderēt, lai nodrošinātu, ka visas dalībvalstis veic nepieciešamos preventīvos pasākumus, lai izvairītos no ārkārtas situācijas enerģētikas jomā.